Singapur (savezna država)

**Singapur** (), službeno **Savezna država Singapur** () bila je jedna od 14 saveznih država te jedna od osnivačica Malezije, koja je bila dio Malezije od 1963. do 1965. godine. Malezija je službeno formirana 16. rujna 1963. godine ujedinjenjem tadašnje Malajske Federacije s krunskim kolonijama Sjevernim Borneom, Sarawakom i Singapurom. Ovime je formalno dokinuta britanska vladavina u Singapuru, koja je trajala još otkako je Stamford Raffles 1819. godine uspostavio britanski posjed na otoku. U vrijeme ujedinjenja, Singapur je bio najmanja savezna država Malezije po površini, ali je imao najviše stanovnika. 

Ujedinjenje bivših britanskih kolonija podržale su i ubrzale sve strane, bojeći se širenja komunizma na to područje (domino teorija), s obzirom da je komunizam smatran egzistencijalnom prijetnjom u svim teritorijima prije ujedinjenja. Međutim, na samom početku pokazalo se kako je unija izrazito nestabilna zbog jakih tenzija i nepovjerenja koje je postojalo između Singapura i centralne vlasti u Kuala Lumpuru. Sukobi oko financija, politike i rasnih odnosa bili su česti. 

Na ekonomskom planu, Singapur je trpio posljedice snažnih trgovinskih restrikcija, iako im je ranije bilo obećano osnivanje zajedničkog tržišta u zamjenu za dio poreznih prihoda; Singapur se osvećivao uskraćivanjem zajmova Sabahu i Sarawaku. Na političkom planu, malajska stranka UMNO i singapurska Stranka narodne akcije ušle su jedne drugima u područje djelovanja, unatoč ranijim dogovorima da to neće činiti. Ovo je dovelo do masovnih rasnih pobuna tijekom 1964. godine, što je djelomično pripisano UMNO-ovom zagovaranju pozitivne diskriminacije prema Malajcima u Singapuru, a što je rađeno uz pomoć sa strankom povezanih novina *[[Utusan Malaysia|Utusan Melayu]]*.

Situacija je eskalirala do razine nasilja, tako da je malezijski premijer Tunku Abdul Rahman, shvativši da nema alternative, dana 7. kolovoza 1965. predložio Parlamentu Malezije da izbaci Singapur iz federacije. Iako su se Lee Kuan Yew i njegova stranka trudili da zaustave tu odluku, parlament je 9. kolovoza 1965. godine jednoglasno (126:0) odlučio izbaciti Singapur iz Malezija, s tim da singapurski predstavnici nisu bili prisutni na glasovanju. Istoga dana, uplakani Lee objavio je da je od toga dana, Singapur suverena država i preuzeo je funkciju premijera Singapura.

Iako se danas uzima kao činjenica da je Singapur iznenada i protiv svoje volje izbačen iz Malezije, činjenica je da su planovi za eventualno istupanje Singapura iz zajednice postojali još 1964. godine, kada su se vodili tajni pregovori koji bi pripremili obje strane na eventualno istupanje. Ovo je otkriveno zahvaljujući tzv. "Dosjeu Albatros" (to je bila referenca na izjavu Leejevog zamjenika, Goha Kenga Sweeja, da je unija s Malezijom za Singapur značila da imaju "albatrosa oko vrata"), koji je u cijelosti deklasificiran 2023. godine. 

## Reference

## Literatura
* 
* 
*  (An interview with the Prime Minister of Singapore regarding merger negotiations.)
* 
* 
*S'pore must merge with Malaya, Straits Times, 7 May 1952, 1. (From NewspaperSG)|url=https://eresources.nlb.gov.sg/newspapers/Digitised/Article/straitstimes19520507-1.2.21